Iуэху гугъухэм пхыкIахэр
Ягъэува хабзэм тету, Зыуэ щыт къэрал экзаменхэр екIуэкIащ накъыгъэм и 27-м щегъэжьауэ мэкъуауэгъуэм и 30 пщIондэ. Псори зэхэту ныбжьыщIэ 4773-м ятащ экзаменхэр. Абыхэм ящыщу еджакIуэ 4315-р мы гъэм къэзыухахэрщ, 458-р нэ гъабэрейщ.
КъБР-м ЕгъэджэныгъэмкIэ, щIэныгъэм рэ щIалэгъуалэм я IуэхухэмкIэ и министерствэм и пресс-IуэхущIапIэм и унафэщI Мыз Залинэ хъыбар къызэрыдигъэщIамкIэ, ЕГЭ-р щекIуэкIа щIыпIэ 26-р зыхуей хуэзэу икIи дагъуэншэу къызэгъэпэщат. Школыр къэзыуххэми, ЕГЭ-м и къызэгъэпэщакIуэхэми, жылагъуэ кIэлъыплъакIуэхэми телефонхэр щIрагъэхьакъым, пэш къэс видео камерэхэр щIэтащ. Экзаменхэр щекIуэкIа щIыпIэхэм яIащ сабийхэм я узыншагъэм щыкIэлъыплъ медпунктхэр.
ЕджапIэр къэзыуххэм и чэзум яIэрыхьащ ящIыжын хуей лэжьыгъэхэр. Экзаменхэр зэрекIуэкIам теухуауэ зэпыу имыIэу жыджэру лэжьащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и сайтхэр, егъэджэныгъэмкIэ щIыпIэ IэнатIэхэр, егъэджэныгъэмкIэ щыIэ жылагъуэ зэгухьэныгъэхэр, узэрыпсалъэ хъуну телефон «пщтырхэр».
ЕГЭ-м къигъэув мардэхэм ебэкъуа ныбжьыщIэ 33-р экзаменхэм къыщIагъэкIащ, зэплъыжа видеохэм япкъ иткIэ еджакIуихым я лэжьыгъэр ягъэзэщIауэ къалъытакъым.
Школыр къэзыуххэм къахьа баллхэр наIуэ къащIащ географие, литературэ, урысыбзэ, математикэ, обществознание, инджылызыбзэ, биологие, информатикэмрэ ИКТ-мрэ, тхыдэ, физикэ, химие предметхэмкIэ. Мыбдеж нэрылъагъу щыхъуащ еджакIуэхэм экзаменым зэрызыхуагъэ хьэзыра щIыкIэр. Балли 100 къэзыхь ныбжьыщIэхэм я бжыгъэм хэхъуащ, псори зэхэту цIыху 20-м къахьащ апхуэдиз — литературэмкIэ еджакIуи 5-м, урысыбзэмкIэ — 9-м, химиемкIэ — 5-м, обществознаниемкIэ — 1-м. Экзаменым пэмылъэщахэр мы гъэм нэхъыбэ хъуащ, псом хуэмыдэу, математикэмкIэ, обществознаниемкIэ, инджылызыбзэмкIэ.
ТАБЫЩ Динарэ.
